Diesel dalk binnekort weer duurderArgieffoto bloot ter illustrasie. (Foto: Unsplash) Die Automobiel-Assosiasie (AA) voorspel dat motoriste moontlik ŉ gemengde reaksie op die brandstofpryse in Oktober kan hê. Dít is omdat die petrolprys na verwagting nog verder kan daal, terwyl die prys van diesel kan styg. Volgens die huidige ongeouditeerde data van die Sentrale Energiefonds (SEF), sal die prys van petrol met tussen R1,14 en R1,24 daal en die prys van diesel met tot 50c styg. “Die middelmaandvooruitsigte vir petrol is baie positief,” sê die AA. “Die moontlikheid van prysstygings in diesel is egter kommerwekkend, aangesien dit die brandstof is wat hoofsaaklik in die mynbou-, vervaardiging- en landbousektor gebruik word. ŉ Verdere verhoging hier kan lei tot verhoogde voedselpryse in die toekoms.” Hoewel van die vooruitsigte beroerd lyk, voer die AA aan dat die huidige data slegs ŉ skatting is en dat “die prentjie kan verander voor die amptelike brandstofprysaanpassings vir Oktober gemaak word”. Luidens SEF se jongste data speel gemiddelde laer internasionale oliepryse ŉ beduidende rol in die verwagte dalings in die petrolprys, maar minder so in die geval van diesel. “Ongelukkig word hierdie laer oliepryse geneutraliseer deur ŉ swakker rand sedert begin September. Aan die einde van Augustus het die rand teen R16,95 teenoor die Amerikaanse dollar verhandel, maar verhandel nou tussen ongeveer R17,45 tot R17,50 teenoor die dollar. Dit neem ŉ bietjie van die positiewe impak van laer oliepryse weg.” Gebruikers het vandeesmaand ŉ sug van verligting geslaak toe die prys van 95‑oktaan‑ en 93‑oktaan-petrol met meer as R2 gedaal het. Die groothandelprys van diesel en paraffien het ook gedaal nadat talle Suid-Afrikaners die afgelope paar maande gebuk gegaan het onder hoë brandstofpryse.